Urmareste Modifică dimensiunea fontului: Play

Bucureşti, 31 aug /Agerpres/ - Preşedintele social-democraţilor, Liviu Dragnea, îşi exprimă aprecierea faţă de faptul că şeful statului Klaus Iohannis "preia imediat apelurile PSD la consens politic pe chestiuni de interes naţional".



"Apreciez că preşedintele Iohannis preia imediat apelurile PSD la consens politic pe chestiuni de interes naţional. Am propus consensul politic pentru realizarea unui proiect de ţară, iar apoi domnul preşedinte a invitat partidele la Cotroceni. Recent, am făcut apel la unitatea clasei politice împotriva tentativelor de discreditare a României prin aşa-zisul trafic cu armament şi aşa-zisul transfer de arme nucleare din Turcia la Deveselu. Astăzi, domnul Iohannis cere consens naţional pe politica externă. Foarte bine, d-le preşedinte! Vă vom pune la dispoziţie şi programul PSD pe care sperăm să-l susţineţi pentru viitoarea guvernare", a scris Dragnea, miercuri, pe Facebook.



Preşedintele Klaus Iohannis a afirmat miercuri, la întâlnirea cu diplomaţii români de la Palatul Cotroceni, că politica externă şi de securitate a ţării trebuie să fie una "de consens naţional".



"Pentru că ne apropiem de campania electorală, fac apel de pe acum la echilibru şi raţiune. Politica externă şi de securitate a României trebuie să fie una de consens naţional. Ea trebuie separată de competiţia electorală şi privită doar prin prisma intereselor României, ca stat, şi ale cetăţenilor noştri", a declarat şeful statului. AGERPRES/(AS - autor: Mirela Bărbulescu, editor: Georgiana Tănăsescu)